AFRIKAANSE OPSOMMING: Hierdie studie is onderneem om die belewenisse van tutors van kinders met die dubbel diagnose van Outisme en Down sindroom tydens 'n Toegepaste Gedragsmodifikasie Analise program te ondersoek. Die ouers van die kinders het vrywilliglik deelgeneem aan 'n navorsingsprojek van die Departement Opvoedkunde en Spesialiseringsonderwys van die Universiteit van Stellenbosch. Fondse vir die projek is van 'n privaat persoon ontvang. Die doel van die projek was om die effektiwiteit van die program oor 'n tydperk van 26 weke te evalueer. Die tutors se daaglikse lewe is deur die program beïnvloed en die vraag het ontstaan hoe die intensiewe kontak tussen kind en tutor deur die tutor beleef sou word. 'n Literatuurstudie is onderneem om inligting oor bestaande navorsing in te win. Ek het tydens die projek die rol van beide navorser en opvoedkundige sielkundige in opleiding vervul. Die sosiaal konstruktiwistiese raamwerk is bespreek as 'n sinvolle opvoedkundige sielkundige raamwerk, terwyl die deelnemende aktiewe navorsingsparadigma homself daartoe leen om die belewenisse van die tutors te beskryf. Die belewenisse is ingesamel deur middel van onderhoude, observasie en video materiaal, 'n joernaal en refleksies. Hierdie navorsingsprojek beskryf 'n verskeidenheid van die moontlike belewenisse van die tutors sowel as die moontlike nagevolge daarvan. Voorstelle oor moontlike aanpassings in die program word gemaak om sodoende die opleiding van tutors sowel as opvoedkundige sielkundiges in opleiding te verbeter.